2. ปัจจัยความเสี่ยง

บริษัทหลักทรัพย์ เอเชีย พลัส
ตระหนักดีถึงความสำคัญในการบริหารความเสี่ยงตามสภาวะการณ์ต่างๆ
ที่เปลี่ยนแปลงไปอย่างรวดเร็ว และส่งผลกระทบต่อบริษัทไม่ว่าทั้งทางตรงและทางอ้อม
โดยได้วางกระบวนการบริหารความเสี่ยงเป็นกระบวนการหลักที่สำคัญของบริษัท
ซึ่งมีหน่วยงานที่มีหน้าที่รับผิดชอบโดยตรง ได้แก่ สายงานบริหารความเสี่ยง
ที่ทำหน้าที่คอยควบคุมและติดตามปัจจัยเสี่ยงต่างๆ ที่มีผลกระทบต่อบริษัท
และมีการบริหารจัดการให้ความเสี่ยงที่มีอยู่นั้นลดน้อยลงจนอยู่ภายใต้ระดับความเสี่ยงที่ยอมรับได้
โดยการบริหารความเสี่ยงกระทำผ่านนโยบายที่อนุมัติโดยคณะกรรมการบริษัท
อีกทั้งยังมีหน่วยงานกำกับและตรวจสอบที่เป็นหน่วยงานที่มีความเป็นอิสระ
คอยติดตามและตรวจสอบในแต่ละกิจกรรมของบริษัทอย่างใกล้ชิด

สายงานบริหารความเสี่ยงได้กำหนดนโยบายการบริหารความเสี่ยงและวิธีการที่เหมาะสมสำหรับความเสี่ยงแต่ละประเภท
และจัดให้มีคณะกรรมการและคณะอนุกรรมการคณะต่าง ๆ
เพื่อดูแลและพิจารณาการบริหารความเสี่ยงตามแต่ละกิจกรรมของบริษัท
โดยความเสี่ยงสำคัญที่อาจจะมีผลกระทบต่อการดำเนินธุรกิจของบริษัท ได้แก่ ความเสี่ยงด้านกลยุทธ์
ความเสี่ยงด้านการปฏิบัติงาน ความเสี่ยงด้านการเงิน และความเสี่ยงด้านกฎ ระเบียบ ข้อบังคับ
ทั้งนี้ บริษัทมีมาตรการรองรับไว้เป็นการเฉพาะ
และแนวทางในการบริหารจัดการความเสี่ยงในแต่ละด้าน ดังนี้

ปัจจัยความเสี่ยงด้านกลยุทธ์ (Strategic Risk)

ความเสี่ยงด้านกลยุทธ์ เป็นความเสี่ยงที่เกิดจากการไม่สามารถดำเนินธุรกิจตามแผนธุรกิจ
หรือกลยุทธ์ที่บริษัทได้กำหนดไว้ โดยความเสี่ยงเชิงกลยุทธ์ที่เกิดขึ้นนั้น
อาจเกิดขึ้นได้ทั้งจากการไม่สามารถดำเนินการตามแผนธุรกิจที่ได้วางไว้
หรือปัจจัยและสภาพแวดล้อมต่างๆ เกิดการเปลี่ยนแปลงไปจากเดิมที่ได้วางแผนไว้

-   ความเสี่ยงจากการเปิดเสรีด้านเงินทุน ของประชาคมเศรษฐกิจอาเซียน

การเปิดเสรีด้านเงินทุนของประชาคมเศรษฐกิจอาเซียน  (Asian Economic Community :
AEC) จะเกิดการเชื่อมโยงตลาดทุนของเหล่าประเทศสมาชิก ทั้งหมด 10 ประเทศเข้าด้วยกัน
ซึ่งทำให้การลงทุนในต่างประเทศในกลุ่มประเทศ AEC สามารถทำได้ง่ายและสะดวกมากขึ้น
โดยในช่วงแรกนั้น จะเริ่มมีการร่วมมือกันระหว่างตลาดหลักทรัพย์ในสามประเทศก่อน อันได้แก่
สิงคโปร์ มาเลเซีย และไทย ซึ่งจะทำให้เกิดการไหลเวียนของเงินทุนเป็นปริมาณมาก
ความเสี่ยงที่อาจส่งผลกระทบต่อบริษัทได้แก่ เกิดการแข่งขันระหว่างบริษัทหลักทรัพย์มากขึ้น
ทั้งในเรื่องของความหลากหลายประเภทของหลักทรัพย์ที่ให้บริการ
และความต้องการส่วนแบ่งตลาดที่เพิ่มขึ้นที่มีผลมาจากปริมาณการซื้อขายที่มากขึ้นจากทั้งนักลงทุนภายในประเทศ
และภายนอกประเทศที่สนใจที่จะลงทุนในประเทศไทย
บริษัทจึงได้มีการเตรียมพร้อมรับมือกับเหตุการณ์ที่เกิดผลกระทบต่อบริษัทได้
ทั้งในเรื่องของจำนวนบุคลากร และการเพิ่มพูนความรู้ความเชี่ยวชาญในด้านต่าง ๆ
ให้แก่พนักงานของบริษัท

-   ความเสี่ยงจากธุรกิจการประกันการจำหน่ายหลักทรัพย์

ในการประกอบธุรกิจวานิชธนกิจ
ที่บริษัทเข้ารับทำหน้าที่เป็นผู้จัดจำหน่ายและรับประกันการจำหน่ายหลักทรัพย์ใด ๆ นั้น
บริษัทมีความเสี่ยงในกรณีที่ไม่สามารถกระจายหรือเสนอขายหลักทรัพย์นั้นได้ตามที่ได้ประกันไว้
ทำให้บริษัทต้องรับหุ้นในส่วนดังกล่าวเข้าไว้ในบัญชีของบริษัท
ซึ่งจะมีผลให้สภาพคล่องทางการเงินลดลง
อีกทั้งอาจจะเกิดการขาดทุนจากการขายหลักทรัพย์ดังกล่าวด้วย
โดยปัจจัยที่มีผลกระทบต่อความเสี่ยงจากการประกันการจำหน่ายหลักทรัพย์ ได้แก่
ราคาเสนอขายที่ไม่เหมาะสม การเปลี่ยนแปลงภาวะตลาด ฯลฯ อย่างไรก็ตาม
เพื่อเป็นการลดความเสี่ยงดังกล่าว
บริษัทจึงได้จัดให้มีการวิเคราะห์อย่างละเอียดและนำเสนอต่อคณะกรรมการบริหารเพื่อพิจารณา
ตลอดจนจัดให้มีการทดสอบความต้องการของตลาดก่อนการประกันการจำหน่าย นอกจากนี้
ยังได้กำหนดวงเงินเพดานที่บริษัทสามารถทำธุรกรรมประกันการจำหน่ายได้ไว้
โดยการเปลี่ยนแปลงเพดานดังกล่าวจะต้องดำเนินการโดยผ่านมติคณะกรรมการของบริษัทเท่านั้น
ทั้งนี้ ในปี 2554 และ 2555 ที่ผ่านมา
บริษัทไม่เคยประสบกับปัญหาอันเกิดจากการรับประกันการจำหน่ายหลักทรัพย์แต่อย่างใด
และบริษัทดำรงเงินกองทุนสภาพคล่องสุทธิ (NCR) ในอัตราที่สูงกว่าเกณฑ์ที่สำนักงานคณะกรรมการ
ก.ล.ต. กำหนด ไว้มาโดยตลอด โดย ณ วันที่ 31 ธันวาคม 2555
บริษัทมีอัตราส่วนเงินกองทุนสภาพคล่องสุทธิร้อยละ 83.17 หรือเท่ากับ 3,024.36 ล้านบาท

-   ความเสี่ยงจากการพึ่งพาลูกค้ารายใหญ่

ลูกค้ารายใหญ่ 3 อันดับแรกของบริษัท มีปริมาณการซื้อขายคิดเป็นร้อยละ 14.92 และร้อยละ
15.90 ของปริมาณการซื้อขายรวมของบริษัทสำหรับปี 2555 และปี 2554 ตามลำดับ ดังนั้น
หากบริษัทสูญเสียลูกค้ารายใหญ่รายใดรายหนึ่งในกลุ่มนี้
อาจส่งผลกระทบต่อรายได้ค่าธรรมเนียมนายหน้าซื้อขายหลักทรัพย์ของบริษัท อย่างไรก็ตาม
ความสัมพันธ์ที่ดีที่บริษัทมีต่อลูกค้ารายใหญ่ดังกล่าวตลอดระยะเวลากว่า 10 ปี
รวมทั้งคุณภาพในการบริการที่ดี ทำให้อัตราความเสี่ยงในการสูญเสียลูกค้ารายใหญ่ลดลง นอกจากนี้
บริษัทยังมีนโยบายขยายฐานลูกค้าใหม่ ทั้งประเภทสถาบันและรายย่อย
เพื่อเป็นการลดภาระการพึ่งพิงลูกค้ารายใหญ่ของบริษัทลง
โดยบริษัทได้มีการจัดทำแผนการตลาดต่างๆ
จัดกิจกรรมประชาสัมพันธ์เพื่อส่งเสริมธุรกิจอย่างต่อเนื่อง
รวมถึงการออกผลิตภัณฑ์ทางการเงินในรูปแบบใหม่เพื่อให้เกิดทางเลือกที่มากขึ้นแก่นักลงทุน
ซึ่งเป็นการเพิ่มฐานลูกค้ารายใหม่ และรักษาฐานลูกค้าเดิมของบริษัท

ปัจจัยความเสี่ยงด้านปฏิบัติการ (Operational Risk)

ความเสี่ยงด้านปฏิบัติการ หมายถึง ความเสี่ยงที่เกิดจากความผิดพลาด
หรือความไม่เพียงพอของกระบวนการควบคุมภายใน บุคลากร ระบบงานต่างๆ
รวมถึงระบบเทคโนโลยีสารสนเทศ ความเสี่ยงด้านกฎหมาย และจากเหตุการณ์ภายนอก
ซึ่งการบริหารความเสี่ยงด้านปฏิบัติการที่มีประสิทธิผลจะช่วยให้กระบวนการทางธุรกิจดำเนินไปได้อย่างราบรื่นและช่วยลดต้นทุนด้านปฏิบัติการได้

-   ความเสี่ยงจากการไม่สามารถดำเนินธุรกิจได้อย่างต่อเนื่อง

บริษัทอาจประสบกับความเสี่ยงที่เกิดจากความเสียหายในทรัพย์สินของบริษัท
หรือความเสี่ยงที่เกิดจากเหตุการณ์วิกฤติต่างๆ เช่น เหตุอุบัติภัยหรือภัยธรรมชาติ เหตุการจลาจล
หรือความเสียหายจากการร้องเรียนเพื่อเรียกร้องให้ชดเชยความเสียหายจากลูกค้าจากการที่ไม่สามารถให้บริการได้อย่างต่อเนื่อง
บริษัทจึงมีมาตราการในการป้องกันความเสี่ยงดังกล่าวข้างต้น
โดยได้กำหนดนโยบายการบริหารความต่อเนื่องทางธุรกิจ (Business Contingency and
Continuity Management)
ซึ่งได้รับอนุมัติจากคณะกรรมการบริษัทตามแนวทางที่กำหนดโดยสำนักงานคณะกรรมการ ก.ล.ต.
ประกอบกับบริษัทได้มีการจัดทำการประเมินความเสี่ยงของแต่ละหน่วยงานในกรณีที่งานสำคัญต้องหยุดชะงักจากเหตุการณ์ฉุกเฉิน
และได้ทำการวิเคราะห์ผลกระทบทางธุรกิจ (Business Impact Analysis)
ของแต่ละฝ่ายงานไว้เพื่อการบริหารความเสี่ยงที่อาจจะเกิดขึ้นได้
ซึ่งบริษัทได้มีการทบทวนแผนดังกล่าวให้เป็นปัจจุบันอยู่เสมอและได้ทำการทดสอบแผนเพื่อให้มั่นใจว่าสามารถจัดการกับความเสี่ยงดังกล่าวได้อย่างมีประสิทธิภาพ

-   ความเสี่ยงเกี่ยวกับบุคลากรด้านธุรกิจหลักทรัพย์

ในการประกอบธุรกิจหลักทรัพย์ บุคลากรที่มีความรู้ ประสบการณ์ และความชำนาญ
เป็นปัจจัยที่สำคัญต่อความสำเร็จของบริษัท ในสภาพการแข่งขันที่มีอยู่สูงในปัจจุบัน
การแย่งตัวบุคลากรย่อมมีเกิดขึ้น โดยมีการดึงตัวและโยกย้ายบุคลากรในสายงานต่างๆ
ดังนั้นหากบุคลากรที่มีประสบการณ์และความชำนาญของบริษัทถูกแย่งตัวไป
อาจส่งผลกระทบต่อรายได้บางส่วนของบริษัท อย่างไรก็ตาม
บริษัทตระหนักถึงความสำคัญของบุคลากรที่จะทำให้บริษัทดำเนินธุรกิจได้อย่างมั่นคงและต่อเนื่อง
จึงได้มีการพัฒนาและจัดฝึกอบรมบุคลากรในสายงานและระดับต่างๆ อย่างต่อเนื่อง
พร้อมทั้งมีนโยบายกำหนดค่าตอบแทนที่ชัดเจนและเหมาะสม
เป็นไปตามประกาศของตลาดหลักทรัพย์แห่งประเทศไทย
ตลอดจนสอดคล้องกับสภาวะตลาดและการแข่งขัน

ปัจจัยความเสี่ยงด้านการเงิน (Financial Risk)

ความเสี่ยงทางด้านการเงิน เป็นความเสี่ยงที่มีปัจจัยส่งผลกระทบทางด้านการเงินของบริษัท
โดยสามารถแบ่งความเสี่ยงดังกล่าวออกเป็นสองส่วน ได้แก่ ความเสี่ยงด้านเครดิต (Credit
Risk) เป็นความเสี่ยงที่อาจเกิดการผิดนัดของ คู่สัญญา
อันเนื่องมาจากคู่สัญญาไม่สามารถปฏิบัติตามสัญญาในการชำระหนี้
หรือเกิดจากคู่สัญญาไม่สามารถชำระหนี้คืนได้ ความเสี่ยงส่วนที่สอง ได้แก่ ความเสี่ยงด้านตลาด
(Market Risk) คือความเสี่ยงที่เกิดจากความไม่แน่นอน และความผันผวนของอัตราดอกเบี้ย
อัตราแลกเปลี่ยนเงินตราต่างประเทศ และรวมถึงราคาของหลักทรัพย์ในตลาด
โดยมีปัจจัยเสี่ยงดังต่อไปนี้

-   ความเสี่ยงด้านเครดิต (Credit Risk)

    -   ความเสี่ยงจากการประกอบธุรกิจเงินให้กู้ยืมเพื่อซื้อหลักทรัพย์

บริษัทได้กำหนดแนวทางการปฏิบัติในการควบคุมความเสี่ยงจากการให้กู้ยืมเงินเพื่อซื้อหลักทรัพย์โดยจะพิจารณาวงเงินให้มีความเหมาะสมกับฐานะทางการเงิน
และความสามารถในการชำระหนี้ของลูกค้า
รวมทั้งจัดให้มีการทบทวนวงเงินอย่างต่อเนื่องเพื่อปรับวงเงินให้เหมาะสมกับฐานะทางการเงิน
และพฤติกรรมการซื้อขายของลูกค้าในปัจจุบัน
อีกทั้งยังจำกัดวงเงินกู้ยืมเพื่อซื้อหลักทรัพย์ต่อลูกค้ารายใดรายหนึ่ง
ไม่ให้เกินกว่าเกณฑ์ที่ทางการกำหนดในขณะที่วงเงินรวมของลูกค้าทุกราย
บริษัทกำหนดวงเงินรวมสูงสุดไว้เพียงไม่เกิน 50%
ของวงเงินตามเกณฑ์ที่ทางการกำหนดเพื่อป้องกันความเสี่ยงของบริษัทในด้านฐานะการเงินด้วย
นอกจากนั้นบริษัทยังมีกระบวนการในการกำหนดรายชื่อหลักทรัพย์ที่บริษัทอนุญาตให้ซื้อขายในบัญชีมาร์จิ้นได้
และกำหนดอัตรามาร์จิ้นที่เหมาะสมสำหรับหลักทรัพย์แต่ละหลักทรัพย์
เพื่อคัดเลือกเฉพาะหลักทรัพย์ที่มีคุณภาพเหมาะสม
โดยบริษัทจะพิจารณาจากปัจจัยพื้นฐานและสภาพคล่องในการซื้อขายหลักทรัพย์
และยังกำหนดจำนวนหลักทรัพย์ที่อนุญาตให้ซื้อหรือวางเป็นประกันเพื่อควบคุมมิให้มีการกระจุกตัวในหลักทรัพย์ใดหลักทรัพย์หนึ่งมากเกินไปด้วย
ทั้งนี้
บริษัทได้จัดให้มีการทบทวนมาตรการดังกล่าวโดยคณะอนุกรรมการสินเชื่อเป็นประจำอย่างน้อยเดือนละครั้ง
รวมทั้งกำหนดแนวทางการปฏิบัติในการวางหลักประกัน การเรียกหลักประกัน การบังคับหลักประกัน
โดยจะควบคุมให้เป็นไปตามเกณฑ์ที่กำหนดอย่างเคร่งครัดเพื่อป้องกันความเสียหายที่อาจจะเกิดทั้งแก่ลูกค้าและบริษัท
นอกจากนี้ คณะอนุกรรมการสินเชื่อซึ่งมีการประชุมทุกๆ สัปดาห์ยังได้มีการพิจารณาประเด็นต่างๆ
เกี่ยวกับสินเชื่อและความเสี่ยงจากการให้กู้ยืมเพื่อซื้อหลักทรัพย์อีกด้วย

-   ความเสี่ยงจากการประกอบธุรกิจตัวแทนซื้อขายสัญญาซื้อขายล่วงหน้า

ในการประกอบธุรกิจตัวแทนซื้อขายสัญญาซื้อขายล่วงหน้า
บริษัทมีความเสี่ยงจากการที่เงินหลักประกันของลูกค้าที่วางไว้ไม่เพียงพอที่จะชำระหนี้กับสำนักหักบัญชี
อันเนื่องมาจากลูกค้าขาดทุนจากการลงทุนในสัญญาซื้อขายล่วงหน้า
ดังนั้นเพื่อเป็นการลดความเสี่ยงที่จะเกิดขึ้น
บริษัทจึงมีมาตรการควบคุมความเสี่ยงโดยจะคัดเลือกลูกค้าที่มีความรู้
มีประสบการณ์การลงทุนในสัญญาซื้อขายล่วงหน้าตามเกณฑ์ที่บริษัทกำหนด
และพิจารณาวงเงินให้เหมาะสมกับฐานะ ความสามารถในการชำระหนี้ของลูกค้า
และกำหนดให้ลูกค้าต้องวางหลักประกันเป็นเงินสดก่อนการส่งคำสั่งซื้อขายสัญญาซื้อขายล่วงหน้า
บริษัทยังจัดให้มีการทบทวนวงเงินอย่างสม่ำเสมอ
และคอยติดตามผลการซื้อขายสัญญาซื้อขายล่วงหน้าของลูกค้าอย่างใกล้ชิด
รวมถึงการควบคุมความเพียงพอของหลักประกันให้เป็นไปตามเกณฑ์ที่กำหนดโดยเคร่งครัด
เพื่อป้องกันความเสี่ยงจากการขาดทุนจำนวนมากในบัญชีลูกค้า รวมถึงการบังคับปิดฐานะสัญญา
หากลูกค้าไม่สามารถปฏิบัติตาม ข้อกำหนดของบริษัท

-   ความเสี่ยงอันเกิดจากหนี้สูญ

ณ วันที่ 31 ธันวาคม 2555 บริษัทมียอดลูกหนี้ซื้อหลักทรัพย์ด้วยเงินสดจำนวน 2,209.54 ล้านบาท
เงินให้กู้ยืมเพื่อซื้อหลักทรัพย์จำนวน 2,197.64 ล้านบาท โดยในปี 2555
บริษัทได้รับการชำระคืนหนี้สูญและหนี้สงสัยจะสูญที่ได้สำรองไว้จำนวน 0.15 ล้านบาท
และได้ตัดบัญชีหนี้สูญ จำนวน 0.39 ล้านบาท ซึ่งเมื่อรวมกับยอดค่าเผื่อหนี้สูญและหนี้สงสัยจะสูญ ในปี
2554 จำนวน 35.67 ล้านบาท ทำให้ยอดค่าเผื่อหนี้สูญและหนี้สงสัยจะสูญในปี 2555 ลดลงเป็น
35.62 ล้านบาท ทั้งนี้ บริษัทมีนโยบายในการตั้งสำรองหนี้สูญและหนี้สงสัยจะสูญเต็มจำนวน

ในการจัดการความเสี่ยงอันเกิดจากหนี้สูญ
บริษัทได้จัดเตรียมมาตรการในการควบคุมความเสี่ยงจากหนี้สูญ
โดยการกำหนดให้มีการประเมินเครดิตของลูกค้าเมื่อเปิดบัญชี
เพื่อใช้ในการพิจารณาวงเงินที่เหมาะสม และมีการทบทวนวงเงินดังกล่าวเป็นระยะอย่างต่อเนื่อง
บริษัทได้จัดให้มีคณะอนุกรรมการสินเชื่อซึ่งจะประชุมทุกสัปดาห์เพื่อพิจารณาประเด็นและกรณีต่าง ๆ
เกี่ยวกับสินเชื่อและความเสี่ยงจากการให้กู้ยืม
นอกจากนี้บริษัทก็ได้จัดให้มีการกำหนดอำนาจในการอนุมัติ วงเงินไว้ตามลำดับขั้นที่เหมาะสม

-   ความเสี่ยงด้านตลาด (Market Risk)

    -   ความเสี่ยงจากความผันผวนของภาวะตลาด

รายได้หลักของบริษัทมาจากรายได้ค่าธรรมเนียมนายหน้าจากการซื้อขายหลักทรัพย์
และสัญญาซื้อขายล่วงหน้า โดยในปี 2555 และปี 2554 บริษัทมีรายได้ดังกล่าวคิดเป็นร้อยละ
55.13 และร้อยละ 62.99 ของรายได้รวมของบริษัท ตามลำดับ ในปี 2555
ผลจากการใช้นโยบายการเงินผ่อนคลายของธนาคารกลางสำคัญ ๆ
ของโลกได้หนุนให้มีปริมาณเงินในระบบเพิ่มขึ้นทั่วโลก
และเป็นปัจจัยสำคัญที่ทำให้มีเม็ดเงินไหลเข้าตลาดหุ้นเอเชียอย่างต่อเนื่อง
รวมทั้งตลาดหลักทรัพย์ไทย โดยได้หนุนให้มูลค่าการซื้อขายเฉลี่ยต่อวันอยู่ที่ 32,300 ล้านบาท
เพิ่มขึ้นจากปี 2554 ร้อยละ 9.6

ในขณะเดียวกัน ปี 2555 เป็นปีที่มีการใช้อัตราค่านายหน้าแบบต่อรองอย่างเสรีเต็มรูปแบบ
อัตราค่านายหน้าเฉลี่ยของอุตสาหกรรมได้ลดต่ำลงจาก ร้อยละ 0.173 ณ สิ้นปี 2554 เหลือเพียง
ร้อยละ 0.155 ในปี 2555 และหากมูลค่าการซื้อขายสามารถทรงตัวได้ในระดับเฉลี่ยสูงเกินกว่า
28,100 ล้านบาทต่อวัน (ไม่นับรวมการซื้อขายบัญชีบริษัท)
คาดว่ารายได้ค่านายหน้าสุทธิจากการซื้อขายหลักทรัพย์ในปี 2556 จะอ่อนตัวลงกว่าปี 2555
เพียงเล็กน้อย อย่างไรก็ตาม นโยบายเน้นการกระจายฐานรายได้ค่าธรรมเนียมไปยังธุรกิจใหม่
การออกและเสนอขายผลิตภัณฑ์ทางการเงินรูปแบบใหม่ที่สนองความต้องการของลูกค้าที่หลากหลาย
ที่บริษัทได้ดำเนินการมาเป็นลำดับนั้น ยังเป็นแนวทางที่ต้องดำเนินการอย่างต่อเนื่องต่อไป

-   ความเสี่ยงจากการด้อยค่าของเงินลงทุน

ในปี 2555 บริษัทมีเงินลงทุนในตราสารหนี้และตราสารทุน เป็นเงินลงทุนสุทธิจำนวน 2,144.39
ล้านบาท ซึ่งมีความเสี่ยงจากการด้อยค่าของตราสารหนี้
และจากการผันผวนของราคาหลักทรัพย์ตามภาวะตลาด บริษัทได้ป้องกันความเสี่ยงในเรื่องดังกล่าว
โดยในส่วนที่เป็นการลงทุนเพื่อบัญชีบริษัท ได้มีการกระจายการลงทุนทั้งระยะสั้นและระยะยาวใน
ตราสารประเภทต่างๆ และกำหนดให้มีคณะอนุกรรมการการลงทุนขึ้น
เพื่อเป็นผู้กำหนดนโยบายและแนวทางในการลงทุนให้กับฝ่ายลงทุนใช้เป็นแนวปฏิบัติ
การลงทุนในหลักทรัพย์ใด ๆ ได้ถูกกำหนดให้เป็นไปตามนโยบาย
และผ่านการวิเคราะห์ปัจจัยพื้นฐานเป็นสำคัญ
รวมทั้งได้มีข้อกำหนดในการควบคุมความเสี่ยงจากการด้อยค่าของเงินลงทุนไว้อย่างครบถ้วนและใช้เป็นแนวทางในการปฏิบัติการ
และในส่วนที่เป็นการลงทุนเพื่อบริหารความเสี่ยงจากธุรกิจตราสารอนุพันธ์
ก็ได้กำหนดให้มีคณะอนุกรรมการตราสารอนุพันธ์ขึ้น
เพื่อเป็นผู้กำหนดนโยบายและแนวทางในการลงทุนเพื่อบริหารความเสี่ยงเช่นเดียวกัน

-   ความเสี่ยงจากอัตราแลกเปลี่ยน

บริษัทมีเงินลงทุนในหน่วยลงทุน/ตราสาร ที่มีหลักทรัพย์อ้างอิงในต่างประเทศ
ทั้งที่เป็นการลงทุนโดยตรงในตลาดหลักทรัพย์ต่างประเทศ กองทุนที่จัดตั้งขึ้นในต่างประเทศ
และกองทุนรวมที่ลงทุนในต่างประเทศ (Foreign Investment Fund)
ที่จัดตั้งและบริหารโดยบริษัทหลักทรัพย์จัดการกองทุนในประเทศ ทั้งนี้
หากเป็นการลงทุนตรงในหลักทรัพย์ต่างประเทศ คณะอนุกรรมการการลงทุนจะพิจารณา
การทำ/ไม่ทำ ประกันความเสี่ยงทั้งหมดหรือบางส่วนในช่วงเวลาที่เหมาะสม
หากเป็นการลงทุนผ่านกองทุนรวมที่ลงทุนในต่างประเทศ
ที่จัดตั้งและบริหารโดยบริษัทหลักทรัพย์จัดการกองทุนในประเทศ
ซึ่งบริษัทหลักทรัพย์จัดการกองทุนจะเป็นผู้บริหารความเสี่ยงตามที่ได้แจ้งไว้ในเอกสารชี้ชวนของแต่ละกองทุน
และมีการรายงานมูลค่าทรัพย์สินสุทธิเป็นสกุลเงินบาทให้บริษัททราบ

ปัจจัยความเสี่ยงด้านกฎ ระเบียบ ข้อบังคับ (Compliance Risk)

ธุรกิจหลักทรัพย์เป็นธุรกิจที่อยู่ภายใต้กฎหมาย กฎเกณฑ์ การกำกับดูแลของสำนักงานคณะกรรมการ
ก.ล.ต. และตลาดหลักทรัพย์แห่งประเทศไทย หากกฎเกณฑ์ กฎหมาย
รวมทั้งการกำกับดูแลเปลี่ยนแปลงไป อาจส่งผลกระทบทางด้านการแข่งขัน ต้นทุนทางการเงิน
และผลการดำเนินงานของบริษัท การไม่ปฏิบัติตาม / ฝ่าฝืน กฎเกณฑ์ หรือประมาทเลินเล่อ
อาจทำให้บริษัทถูกภาคทัณฑ์ หรือถูกถอนใบอนุญาตประเภทต่าง ๆ ได้

เพื่อป้องกันความเสี่ยงดังกล่าวข้างต้น บริษัทได้มอบหมายให้ฝ่ายกำกับและตรวจสอบ
ซึ่งเป็นหน่วยงานที่เป็นอิสระจากโครงสร้างการบริหารงาน
ทำหน้าที่ในการควบคุมดูแลและและติดตามให้หน่วยงานต่างๆปฏิบัติงานให้เป็นไปตามกฎข้อบังคับของทางการ
นโยบายและระเบียบของบริษัท
ติดตามการเปลี่ยนแปลงในเรื่องกฎเกณฑ์ของทางการและแจ้งให้หน่วยงานและเจ้าหน้าที่ที่เกี่ยวข้องได้รับทราบและถือปฏิบัติโดยทั่วกัน